የእንግሊዝ ባለሀብቶች በኢትዮጵያ ኢንቨስት እንዲያደርጉ ተጠየቀ
 የእንግሊዝ ባለሀብቶች በኢትዮጵያ መዋለንዋያቸውን ቢያፈሱ ውጤታማ እንደሚሆኑ የውጭ ጉዳይ ሚኒስትር ዶክተር ቴዎድሮስ አድሀኖም ገለጹ፡፡የእንግሊዝ ኩባንያዎች በኢትዮጵያ የሚያካሄዱትን የኢንቨስትመንት እንቅስቃሴ በአዲስ አበባ አስተዋወቁ፡፡ በዝግጅቱ ላይ ንግግር ያደረጉት የውጪ ጉዳይ ሚኒስትር ዶክተር ቴድሮስ አድህኖም በኢትዮጵያ የተሰማሩ የእንግሊዝ ኩባንያዎች በሀገሪቱ ባለው ሰፊና ገና ባልተነካ ገበያ ላይ መዋለንዋያቸውን በማፍሰሳቸው ምስጋናቸውን አስተላልፈው በስራቸውም የሚያጋጥሟቸውን ችግሮች ለመፍታት መንግስት አስፈላጊውን ድጋፉን አጠናክሮ እንደሚቀጥል አረጋግጠዋል፡፡ ሚኒስሩ  አያይዘውም በኢትዮጵያ መዋለንዋያቸውን አፍስሰው እየተንቀሳቀሱ ያሉ የእንግሊዝ ኩባንያዎች የሚያጋጥሟቸውን ችግሮች ለመቅረፍ መንግስት ከጎናቸው እንደሚቆም አረጋግጠዋል፡፡ የእንግሊዝ መንግስት የሀገሪቱ ባለሀብቶች በኢትዮጵያ መዋለንዋያቸውን እንዲያፈሱ ጥረት እንዲያደርግም ሚኒስትር ዶክተር  ቴድሮስ አድህኖም ጠይቀዋል፡፡ ኢትዮጵያ ባለፉት አስርት ዓመታት በአስር በመቶ ፈጣን እድገት እንዳስመዘገበችና ከሰዓራ በታች ካሉ ሀገሮች ደግሞ በአጠቃላይ ዓመታዊ የምርት መጠኑዋ አራተኛዋ ትልቋ ሀገር በመሆን እ.ኤ.አ በ2025 መካከለኛ ገቢ ካላቸው ሀገሮች ለመሰለፍ እየተንቀሳቀሰች እንደሆነም የገለፁት ዶክተር ቴዎድሮስ የሀገር ውስጥና የውጪ ባለሀብቶች በሀገሪቱ በተፈጠረው ምቹ የኢንቨስትመንት አማራጮች ቢሰማሩ ከፍተኛ ተጠቃሚ እንደሚሆኑ ተናግረዋል፡፡ በተለይ በሀገሪቱ ባሉ ምቹ የንግድና የኢንቨስትመንት ህጎች ፣ሰፊ የመሰረተ ልማትና የሀይል አቅርቦት ማስፋፊያዎች ፣ዝቅተኛ ዋጋ ያለው የሰው ሀይል እና በሌሎች ተዛማች የኢንቨስትመንት ምቹ ሁኔታዎች ባለሀብቶች በሀገሪቱ መዋለንዋያቸውን እንዲያፈሱ እየረዱ መሆኑንም ገልፀዋል፡፡ በቀጣይም መንግስት የኢንቨስትመንት አማራጮችን ለባለሀብቶች ይበልጥ ምቹ እንደሚያደርግ ያረጋገጡት ሚኒስትሩ በተለይ ባለሀብቶች በማኑፋክቸሪንግ፣በቆዳ ውጤቶች፣ በመሰረተ ልማት፣ በግብር እና በሌሎች አዋጪ ተብለው በተለዩ የኢንቨስትመንት መስኮች በመሰማራት ተጠቃሚ እንደሚሆኑ ጠቁመዋል፡፡ በኢትዮጵያ የእንግሊዝ አምባሳደር ግሪግ ዶሪ በበኩላቸው ኢትዮጵያ በፀጥታ ፣በአካባቢ ጥበቃና በሌሎች አለማቀፍ ጉዳዮች ላይ የምታደርገውን ጥረት አድንቀው ሁለቱ ሀገሮች በንግድና በኢንቨስትመንት ያላቸውን የሁለትዮሽ ግንኙነት ተጠናክሮ እንደሚቀጥል አረጋግጠዋል፡፡ በዝግጅቱ ላይ ምርታቸውን ካስተዋወቁ ኩባንያዎች መካከል ፒታርድስ ኢትዮጵያ የቆዳ ፋብሪካ አንዱ ሲሆን የፋብሪካው ተወካይ አቶ ዳኛቸው እንዳሉት ፈጣን እድገት እያስመዘገበች ባለቸው ኢትዮጵያ ባለሀብቶች በቆዳ ዘርፍ  ጨምሮ በሌሎች የኢንቨስትመንት አማራጮች ቢሰማሩ ውጤታማ ከመሆን ባለፈ ለሀገሪቱ የበኩላቸውን ድርሻ ሊወጡ ይችላሉ ብለዋል፡፡መንግስት ጥሬ ዕቃዎችንና ማምረቻ ማሽነሪዎችን ከውጪ ከቀረጥ ነፃ እንዲገቡ በማድረግ ፣የተቀላጠፈ የጉምሩክ አገልግሎት በመስጠትና በተለያዩ መልኩ ለፋብሪካው ድጋፉን እየሰጠ እንደሚገኝ  ገልፀው በዘርፉ የሚስተዋሉ የጥራት ችግሮችን ለመቅረፍም ከመንግስት ጋር ተቀናጅተው እየሰሩ እንደሆኑ ተናግረዋል፡፡   በዝግጅቱ ላይ በተለያዩ መስክ የተሰማሩ 8 የእንግሊዝ ኩባንያዎች ምርታቸውን አስተዋውቀዋል፡፡ በአሁን ሰዓት በኢትዮጵያ የእንግሊዝ ኩባንያዎች ከተሰማሩባቸው ዘርፎች መካከል የነዳጅና የማዕድን ፍለጋ፣ ምግብና መጠጥ፣ የቆዳ ውጤቶች፣ትምህርት ጥቂቶቹ መሆናቸውን የኢሬቴድ ዘግቧል።  